ตลาดหุ้นไทยปิดเช้าลบ 0.05 จุด
หุ้นไทยปิดตลาดภาคเช้า ลบ 0.05 จุด ท่ามกลางมูลค่าซื้อขายที่เบาบาง
4 ก.พ. 2553

หุ้นไทยปิดตลาดภาคเช้า ลบ 0.05 จุด ท่ามกลางมูลค่าซื้อขายที่เบาบาง
ดัชนีตลาดหุ้นไทยปิดตลาดในภาคเช้า ที่ 707.60 จุด ลดลง 0.05 จุด หรือ ลบ 0.01% หลังจากผันผวนอยู่ทั้งในแดนบวกและลบ โดยปรับขึ้นไปสูงสุด 708.51 และ ต่ำสุด 704.18 จุด ท่ามกลางมูลค่าซื้อขายเบาบาง 6,696.65 ล้านบาท
นายพิชัย เลิศสุพงศ์กิจ ผู้อำนวยการฝ่ายอาวุโส บริษัทหลักทรัพย์ (บล.) ธนชาต กล่าวว่า ตลาดหุ้นไทยเคลื่อนไหวตามตลาดต่างประเทศ ซึ่งส่วนใหญ่ติดลบ ท่ามกลางแรงขายทำกำไร หลังจากตลาดปรับตัวเพิ่มขึ้นมา 2 ติดต่อกัน โดยเฉพาะหุ้นในกลุ่มสินค้าโภคภัณฑ์
“ดัชนีที่บวกลบเพียงแค่ 3 จุด ไม่ได้มีนัยสำคัญ เป็นเพียงการขายทำกำไรเท่านั้น” นายพิชัย กล่าว
นอกจากนี้ นายพิชัย ประเมินว่า ในช่วงบ่ายตลาดหุ้นไทยจะยังคงมีมูลค่าการซื้อขายเบาบางต่อไป เพราะยังไม่มีปัจจัยบวกใหม่ๆ เข้ามา ขณะเดียวกันปัจจัยลบทั้งในและต่างประเทศยังคงปกคลุมตลาดอยู่
ทั้งนี้ นายพิชัย กล่าวว่า นักลงทุนเริ่มกลับมากังวลต่อสถานการณ์กลุ่มประเทศยุโรปอีกครั้ง หลังจากโปรตุเกสประกาศลดวงเงินการประมูลพันธบัตร โดยให้เหตุผลว่า อัตราดอกเบี้ยในตลาดปรับเพิ่มขึ้นสูงเกินไป 
ขณะที่ประเด็นดังกล่าวทำให้มีการตั้งข้อสังเกตว่า ประเทศในกลุ่ม PICS (โปรตุเกส อิตาลี กรีส และสเปน) อาจจะมีปัญหาหนี้สาธารณะและการขาดดุลงบประมาณสูง